ตั๋วเครื่องบินแพง ความท้าทาย อุตสาหกรรมท่องเที่ยวทั่วโลก
เรื่องนี้ น่าสนใจอย่างไร ? ลงทุนแมนจะเล่าให้ฟัง
8 ม.ค. 2566

ตั๋วเครื่องบินแพง ความท้าทาย อุตสาหกรรมท่องเที่ยวทั่วโลก /โดย ลงทุนแมน
หลายประเทศทั่วโลก รวมถึงประเทศไทยของเราเอง กำลังหวังว่าอุตสาหกรรมการท่องเที่ยว จะมาช่วยผลักดันการเติบโตของเศรษฐกิจในปีนี้
 
อย่างไรก็ตาม อุตสาหกรรมการท่องเที่ยว ก็มีความท้าทายรออยู่ข้างหน้าเหมือนกัน หนึ่งในนั้นก็คือเรื่อง “ตั๋วเครื่องบินแพง”
แล้วเรื่องนี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จากข้อมูลดัชนีราคาผู้บริโภคของสหรัฐอเมริกา ระบุว่า ปีที่ผ่านมา ค่าตั๋วโดยสารของสายการบินของสหรัฐอเมริกา เฉลี่ยมีการปรับตัวเพิ่มขึ้น 25% จากปีก่อน นับเป็นการปรับตัวเพิ่มขึ้นมากที่สุดในรอบกว่า 30 ปี
แล้วทำไมราคาตั๋วเครื่องบิน ถึงแพงขึ้นขนาดนี้ ?
- ความต้องการเดินทางเพิ่มสูงขึ้น
ยกตัวอย่าง ข้อมูลจาก บมจ.ท่าอากาศยานไทย พบว่าจำนวนเที่ยวบินขาเข้าและขาออกของประเทศไทย ทั้งภายในประเทศ และระหว่างประเทศ เพิ่มขึ้นเกินกว่าเท่าตัว
ปี 2021 ช่วง 11 เดือนแรก จำนวนเที่ยวบินทั้งหมด 183,267 เที่ยวบิน
ปี 2022 ช่วง 11 เดือนแรก จำนวนเที่ยวบินทั้งหมด 416,560 เที่ยวบิน
ซึ่งหลังจากการผ่อนคลายมาตรการล็อกดาวน์ ทำให้ความต้องการเดินทางเพิ่มขึ้นมากกว่าปกติ
- ราคาน้ำมันแพงขึ้น
ผลกระทบจากความขัดแย้งระหว่างรัสเซียและยูเครนที่เริ่มมาตั้งแต่ต้นปี 2022 
ทำให้ราคาน้ำมันดิบเบรนท์ ปรับเพิ่มขึ้นราว 7% จากปีก่อนหน้า
อย่างไรก็ตาม ราคาน้ำมันอากาศยาน มีการปรับตัวโดยเฉลี่ยมากกว่า ซึ่งในแต่ละภูมิภาคทั่วโลกนั้น ปรับตัวเพิ่มขึ้นเกือบ 35% เลยทีเดียว
ส่งผลกระทบโดยตรงต่อสายการบิน อย่างหลีกเลี่ยงไม่ได้
เนื่องจากต้นทุนน้ำมันนั้น ถือเป็นต้นทุนหลักในการดำเนินธุรกิจ
- การขาดแคลนพนักงาน
หลายคนยังคงจำกันได้ว่า ตั้งแต่เข้าสู่การล็อกดาวน์ สายการบินนั้น ขาดรายได้เข้ามาอย่างยาวนาน 
ขณะที่อีกด้านหนึ่งก็มีค่าใช้จ่าย ที่ไม่สามารถลดตามรายได้ได้ รวมถึงบางสายการบินก็อาจมีหนี้สิน มีภาระดอกเบี้ยตามมาอีกด้วย
และเพื่อความอยู่รอดของบริษัท หนึ่งในวิธีที่ดีที่สุด ก็คงหนีไม่พ้น การปลดพนักงานออกไปก่อน
โดยข้อมูลจากทางบลูมเบิร์ก ประเมินไว้ว่า ปี 2021 มีพนักงานในอุตสาหกรรมการบินกว่า 400,000 ตำแหน่ง ต้องออกจากงาน
กลับมายังสถานการณ์ปัจจุบัน เมื่อความต้องการเดินทางที่เพิ่มขึ้นอย่างรวดเร็ว ทำให้หลายสายการบิน ไม่สามารถจ้างงานพนักงาน กลับมารองรับได้ทัน
ส่งผลให้ไม่มีพนักงานให้บริการอย่างเพียงพอ 
เรื่องนี้ก็ทำให้สายการบินต้องไปลดจำนวนเที่ยวบินให้น้อยลงไปอีก
และทั้งหมดนี้เอง ก็ส่งผลให้ ค่าตั๋วเครื่องบินนั้น มีราคาแพงขึ้นนั่นเอง
ซึ่งหลายคนก็หวังว่าในปีนี้ หลายสายการบิน น่าจะมีการวางแผนรับมือกับความต้องการเดินทางที่เพิ่มมากขึ้น โดยเฉพาะอย่างยิ่ง เมื่อจีนเปิดประเทศ ตั้งแต่ต้นปีแบบนี้
เพราะไม่เช่นนั้น ถ้าตั๋วเครื่องบินยังมีราคาแพง ก็อาจเป็นอุปสรรค ที่ทำให้นักท่องเที่ยวไม่อยากเดินทางท่องเที่ยว หรือชะลอการเดินทางออกไปก่อน
ก็อาจจะทำให้ ประเทศที่หวังกับอุตสาหกรรมการท่องเที่ยว เพื่อมาฟื้นฟูเศรษฐกิจ เจอความท้าทายรออยู่ข้างหน้า รวมถึงประเทศไทยของเราด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-